Smernica č. 41/2013,
ktorou sa určuje postup obvodného úradu v sídle kraja pri potvrdzovaní obce ako školského úradu a pri posudzovaní odborného zabezpečenia činnosti obce a samosprávneho kraja ako školských úradov

Gestorský útvar: Sekcia regionálneho školstva tel.: 02/59374862 	        ev. č.: 2013-1373/3240:1-921

Ministerstvo školstva, vedy, výskumu a športu Slovenskej republiky (ďalej len „ministerstvo“) podľa § 7 ods. 4, § 9 ods. 5, § 10 ods. 9 a § 14 ods. 1 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov (ďalej len „zákon“) ustanovuje:
Čl. 1	
Základné ustanovenia
Táto smernica upravuje postup odboru školstva obvodného úradu v sídle kraja) (ďalej len „odbor školstva ObÚ“) pri potvrdzovaní obce ako školského úradu, postup pri posudzovaní odborného zabezpečenia činností obce a samosprávneho kraja ako školského úradu, postup pri určovaní počtu zamestnancov obce a samosprávneho kraja odborne zabezpečujúcich prenesený výkon štátnej správy, na ktorých poskytne štát obci a samosprávnemu kraju finančné prostriedky, postup pri poskytovaní finančných prostriedkov na úhradu nákladov spojených s preneseným výkonom štátnej správy na obce a na samosprávne kraje podľa § 6 ods. 6 a § 9 ods. 6 zákona, náplň činností zamestnancov odborne zabezpečujúcich úlohy a činnosti v oblasti školstva, mládeže a telesnej kultúry v obci a v samosprávnom kraji.
Čl. 2	 
Školský úrad
(1)	Školským úradom je obec, ktorá je zriaďovateľom základných škôl) s celkovým počtom najmenej 1 000 žiakov. Školský úrad vzniká od 1. januára kalendárneho roka, ktorý nasleduje po jeho potvrdení odborom školstva ObÚ. Rozhodujúcim dátumom na určenie počtu žiakov je 15. september predchádzajúceho kalendárneho roka. Činnosti školského úradu vykonáva aj samosprávny kraj, ktorý je zriaďovateľom stredných škôl.)
(2)	Školským úradom sú aj obce, ktoré na základe dohody podľa osobitného predpisu) vytvorili spoločný obecný úrad, ktorý pre všetky obce zabezpečuje odborné činnosti v oblasti školstva, mládeže a telesnej kultúry. Celkový počet žiakov základných škôl, ktorých zriaďovateľmi sú tieto obce, je najmenej 1 000.
(3)	Školský úrad pre školy a školské zariadenia, ktorých zriaďovateľom je obec, vykonáva štátnu správu v rámci preneseného výkonu štátnej správy v školstve nasledovné činnosti:
a)	výkon štátnej správy v druhom stupni vo veciach, v ktorých v prvom stupni rozhodol riaditeľ základnej školy,
b)	kontrolu) dodržiavania všeobecne záväzných právnych predpisov v oblasti výchovy a vzdelávania a v oblasti školského stravovania, s výnimkou kontroly vo výhradnej kompetencii Štátnej školskej inšpekcie,
c)	vydávanie organizačných pokynov pre riaditeľov škôl a školských zariadení, najmä organizačných pokynov na príslušný školský rok, ktoré sú vypracované na základe a v súlade s pedagogicko-organizačnými pokynmi ministerstva a pokynmi odboru školstva ObÚ,
d)	poskytovanie odbornej a poradenskej činnosti školám a školským zariadeniam.
(4)	Činnosti podľa odseku 3 odborne zabezpečuje zamestnanec, ktorý spĺňa kvalifikačné predpoklady podľa článku 4 ods. 3.
(5)	Samosprávny kraj pre školy a školské zariadenia, ktorých je zriaďovateľom, vykonáva činnosti v rámci preneseného výkonu štátnej správy v rozsahu podľa odseku 3.
(6)	V hlavnom meste Slovenskej republiky v Bratislave a v meste Košice sú školskými úradmi aj mestské časti, na ktoré bola Štatútom mesta Bratislava a Štatútom mesta Košice prenesená zriaďovateľská pôsobnosť voči základným školám a spĺňajú požiadavky podľa odseku 1.
Čl. 3	
Potvrdzovanie obce ako školského úradu
(1)	Obec, ktorá spĺňa podmienky ustanovené v článku 2 ods. 1, písomne požiada odbor školstva ObÚ o potvrdenie obce ako školského úradu. Obec predkladá žiadosť spravidla do 15. novembra kalendárneho roka predchádzajúcemu roku zriadenia školského úradu. Vo svojej žiadosti obec uvedie splnenie:
a)	 podmienky minimálneho počtu žiakov v základných školách,
b)	 kvalifikačného predpokladu  zamestnanca, ktorý bude odborne zabezpečovať činnosti v rámci preneseného výkonu štátnej správy na úseku školstva.
(2)	Obec, ktorá bude sídlom spoločného obecného úradu zabezpečujúceho činnosti podľa článku 2 ods. 2, písomne požiada odbor školstva ObÚ o potvrdenie obce ako školského úradu. Obec predkladá žiadosť spravidla do 15. novembra kalendárneho roka predchádzajúcemu roku zriadenia  školského úradu. Vo svojej žiadosti uvedie:
a)	zoznam všetkých obcí, pre ktoré spoločný obecný úrad zabezpečuje činnosti a plní úlohy v oblasti školstva, mládeže a telesnej kultúry,
b)	splnenie podmienky minimálneho počtu žiakov v základných školách,
c)	spĺňanie kvalifikačných predpokladov zamestnanca, ktorý bude odborne zabezpečovať činnosti obce v rámci preneseného výkonu štátnej správy na úseku školstva.
(3)	Príslušným odborom školstva ObÚ oprávneným posudzovať obec podľa odseku 1 ako školský úrad je odbor školstva ObÚ, v ktorého územnej pôsobnosti sa obec nachádza.
(4)	Príslušným odborom školstva ObÚ oprávneným posudzovať obce podľa    odseku 2 ako školský úrad je odbor školstva ObÚ, v ktorého územnej pôsobnosti sa nachádza obec, ktorá je sídlom spoločného obecného úradu.
(5)	O potvrdení obce ako školského úradu rozhoduje podľa všeobecného predpisu o správnom konaní v prvom stupni odbor školstva ObÚ na základe podkladov podľa odsekov 1 alebo 2. Ak odbor školstva ObÚ zistí, že obec podľa predložených dokladov podmienky spĺňa, vydá rozhodnutie o potvrdení obce ako školského úradu, v opačnom prípade vydá rozhodnutie o nepotvrdení obce ako školského úradu.)
(6)	Ak odbor školstva ObÚ nepotvrdí obec podľa odsekov 1 alebo 2 ako školský úrad alebo ak dôjde k zrušeniu dohody o spoločnom obecnom úrade alebo ak obec nespĺňa podmienky podľa odseku 1 ako školský úrad, za túto obec vykonáva činnosti podľa čl. 2 odseku 3 príslušný odbor školstva ObÚ .
(7)	Ak obec nespĺňa podmienky podľa odseku 1 ako školský úrad, oznámi túto skutočnosť neodkladne odboru školstva ObÚ, v ktorého územnej pôsobnosti sa obec nachádza.
(8)	Ak dôjde k zrušeniu dohody o spoločnom obecnom úrade, oznámia obce, ktoré boli školskými úradmi podľa odseku 2, túto skutočnosť neodkladne príslušnému odboru školstva ObÚ.
(9)	Ak odbor školstva ObÚ potvrdí podľa odsekov 2 a 4 ako školské úrady aj obce, ktoré sú v územnej pôsobnosti iného odboru školstva ObÚ, zašle neodkladne zoznam týchto obcí príslušnému odboru školstva ObÚ.
Čl. 4	
Posudzovanie odborného zabezpečenia činnosti obce alebo samosprávneho kraja
(1)	Činnosti spojené s preneseným výkonom štátnej správy v školstve v obci podľa článku 2 ods. 3 odborne zabezpečuje aspoň jeden zamestnanec, ktorý spĺňa kvalifikačné predpoklady pre výkon pedagogickej činnosti učiteľa základnej školy.
(2)	Činnosti spojené s preneseným výkonom štátnej správy v školstve v samosprávnom kraji podľa článku 2 ods. 3 odborne zabezpečuje aspoň jeden zamestnanec, ktorý spĺňa kvalifikačné predpoklady pre výkon pedagogickej činnosti učiteľa strednej školy.
(3)	Zamestnanec obce alebo samosprávneho kraja podľa odsekov 1 a 2 musí spĺňať:
a)	kvalifikačné predpoklady a osobitné kvalifikačné požiadavky pre príslušný druh a typ školy podľa osobitného predpisu,)
b)	najmenej päť rokov pedagogickej činnosti.
Čl. 5	
Počet pracovných miest obce a samosprávneho kraja pre odborné zabezpečenie preneseného výkonu štátnej správy v školstve
(1)	Počet pracovných miest, na ktoré štát poskytne obci – ako školskému úradu finančné prostriedky, sa v závislosti od počtu žiakov v základných školách určuje nasledovne:
1 000 až 1 999 žiakov		– jedno pracovné miesto,
2 000 až 3 999 žiakov		– dve pracovné miesta,
4 000 až 7 999 žiakov		– tri pracovné miesta,
8 000 až 15 999 žiakov		– štyri pracovné miesta,
16 000 až 31 999 žiakov		– päť pracovných miest,
32 000 a viac žiakov		– šesť pracovných miest.

(2)	Počet pracovných miest, na ktoré štát poskytne samosprávnemu kraju ako školskému úradu finančné prostriedky, sa v závislosti od počtu žiakov určuje nasledovne:
1 000 až 19 999 žiakov		– dve pracovné miesta,
20 000 až 29 999 žiakov		– tri pracovné miesta,
30 000 až 39 999 žiakov		– štyri pracovné miesta,
40 000 a viac žiakov		– päť pracovných miest.
Čl. 6	
Poskytovanie finančných prostriedkov obci a samosprávnemu kraju na úhradu nákladov spojených s preneseným výkonom štátnej správy v školstve
(1)	Finančné prostriedky na náklady spojené s preneseným výkonom štátnej správy podľa § 6 odseku 6 zákona, poskytne obci obvodný úrad v sídle kraja. Finančné prostriedky na náklady spojené s preneseným výkonom štátnej správy podľa § 9 ods.6 zákona, poskytne samosprávnemu kraju ministerstvo. Finančné prostriedky tvoria:
a)	mzdy zamestnancov na príslušný počet pracovných miest,
b)	odvody do poistných fondov,
c)	finančné prostriedky na činnosť.
(2)	Ministerstvo alebo obvodný úrad v sídle kraja poskytne finančné prostriedky podľa odseku 1 písm. a) mesačne vo výške 740 € zvýšené o príslušné odvody podľa odseku 1 písm. b):
a)	obci, ktorá sa nachádza v územnej pôsobnosti odboru školstva ObÚ,
b)	obci, ktorá je sídlom spoločného obecného úradu v územnej pôsobnosti odboru školstva ObÚ,
c)	samosprávnemu kraju.
(3)	Ministerstvo alebo obvodný úrad v sídle kraja poskytne ročne samosprávnemu kraju a obci finančné prostriedky na účel podľa odseku 1 písm. c) v sume, ktorá je súčinom počtu žiakov v stredných školách v zriaďovateľskej pôsobnosti samosprávneho kraja alebo súčinom počtu žiakov v základných školách v zriaďovateľskej pôsobnosti obce a sumy 50 centov.
(4)	Ministerstvo a obvodný úrad v sídle kraja poskytne finančné prostriedky podľa odsekov 1 až 3 len samosprávnym krajom alebo obciam, ktoré spĺňajú povinnosť odborného zabezpečenia preneseného výkonu štátnej správy v školstve podľa osobitného predpisu). Finančné prostriedky zodpovedajúce mesačnému objemu poskytne do 20. dňa príslušného mesiaca.
Čl. 7	
Zrušovacie ustanovenie
Zrušujú sa:
a)	smernica Ministerstva školstva Slovenskej republiky č. 6/2004 – E z 2. júna 2004, ktorou sa určuje postup krajského školského úradu pri potvrdzovaní obce ako školského úradu a posudzovaní odborného zabezpečenia činností obce a samosprávneho kraja ako školských úradov,
b)	smernica Ministerstva školstva Slovenskej republiky č. 7/2004 – E z 9. septembra 2004, ktorou sa určuje vzorová náplň činností obcí ako školských úradov a samosprávnych krajov zabezpečujúcich prenesený výkon štátnej správy na úseku školstva na orgány územnej samosprávy,
c)	smernica Ministerstva školstva Slovenskej republiky č. 8/2005 – R z 20. júna 2005, ktorou sa určuje postup krajského školského úradu pri potvrdzovaní obce ako školského úradu a posudzovaní odborného zabezpečenia činností obce a samosprávneho kraja ako školských úradov v znení smernice č.4/2008 – R  a v znení smernice č.3/2009 – R.
Čl. 8	
Účinnosť
Táto smernica nadobúda účinnosť 1. júla 2013.

minister

Obsah

Smernica č. 41/2013, ktorou sa určuje postup obvodného úradu v sídle kraja pri potvrdzovaní obce ako školského úradu a pri posudzovaní odborného zabezpečenia činnosti obce a samosprávneho kraja ako školských úradov
Čl. 1	Základné ustanovenia
Čl. 2	Školský úrad
Čl. 3	Potvrdzovanie obce ako školského úradu
Čl. 4	Posudzovanie odborného zabezpečenia činnosti obce alebo samosprávneho kraja
Čl. 5	Počet pracovných miest obce a samosprávneho kraja pre odborné zabezpečenie preneseného výkonu štátnej správy v školstve
Čl. 6	Poskytovanie finančných prostriedkov obci a samosprávnemu kraju na úhradu nákladov spojených s preneseným výkonom štátnej správy v školstve
Čl. 7	Zrušovacie ustanovenie
Čl. 8	Účinnosť